Wolkskoolvrae | Skoleondersteuningsentrum
Gereelde vrae oor
Besoek Wolkskoolhulp vir onderwysers vir enige vrae oor onderwyserregistrasies en die opstelling van klasse.
Hoe kan ek die GRATIS Wolkskool help moontlik maak?
Hoe werk die regstreekse uitsendings vir Matrieks? Expand
Teken in op Die Wolkskool en gaan na "Uitsendings" (die skakel https://live.wolkskool.co.za/ werk nie meer nie).
Die program vir ons laaste week van regstreekse uitsendings vir Matrieks vanaf 25 - 29 Mei is HIER beskikbaar.
Jy kan HIER die opnames van vorige uitsendings kry.
Al die ondersteunende materiaal van die aktiwiteite sal na 'n dag of twee na die uitsending gratis op https://markplein.co.za/products?grade=graad%201&search=wolkskool beskikbaar wees.
Indien jy vind dat die regstreekse uitsendings baie data gebruik, doen asseblief 'n instelling op die YouTube "settings" om die kwaliteit te verminder.
Wat is Die Wolkskool? Expand
Die Wolkskool is ‘n inisiatief van die Skoleondersteuningsentrum (SOS), ‘n nie-winsgewende organisasie wat deel is van die Solidariteit Beweging. Die SOS staan vir die bevordering van gehalte-onderrig in Afrikaans.
Tans word Die GRATIS Wolkskool moontlik gemaak deur die Solidariteit Beweging Noodfonds. Jy kan HIER bydra.
Die Wolkskool is ‘n aanlyn leerplatform met lesse in video-formaat, werkkaarte en aflaaibare werkboeke wat leerders in hul eie tyd, vanaf enige plek en teen hul eie pas aanvullend tot skoolonderrig kan deurwerk. Dit sluit dus aan by nuwe, moderne wêreldgehalte onderwysinisiatiewe wat leerders toerus vir die 21ste eeu.
Enige leerder kan individueel aansluit, maar Die Wolkskool kom veral tot sy reg d.m.v. integrasie in die klaskamer. Opleiding word aan skole en onderwysers gebied deur middel van SACE geakkrediteerde seminare, werkswinkels en kongresse. Onderwysers kan ook aansluit by verskeie professionele vakverenigings.
Die Wolkskoollesse word gedoen deur die ervare SOS-onderwysers (ofte wel Wolkskooldosente). Die amptelike KABV (CAPS) kurrikulum van Suid-Afrika word gevolg.
Is Die Wolkskool 'n skool op sy eie? Expand
Die Wolkskool is nie 'n skool op sy eie nie en gee ook nie die geleentheid om toetse of eksamens af te lê nie. Dit het ook tans 'n beperkte vakaanbod. Ons ondersteun dus skole en tuisonderrig.
Leerders moet dus steeds by 'n opvoedingsinstansie geregistreer wees. Ons werk nou saam met verskeie skole, maar ook saam met 'n tuisskoolinstansie soos https://afstandsleer.co.za/.
Hoe sluit ek aan by 'n klas? Waar kry ek die unieke klaskamerkode? Expand
Tans het jy toegang tot alle vakke, video's, werkboeke, werkkaarte en assesserings. Die klaskamers is slegs van toepassing as jou onderwyser dit opgestel het. Dit word byvoorbeeld deur die onderwyser gebruik om boodskappe te stuur, opdragte te gee, dokumente te deel, ens.
Ons is hierdie week besig om die funksionaliteit te toets en gaan dit binnekort aan alle onderwysers kommunikeer. Sodra jou onderwyser registreer en die opstelling gedoen het, sal jy 'n kode per e-pos ontvang om deel te raak van die klaskamer.
Watter grade en vakke word gedek? Expand
Alle lesinhoud word volgens die KABV (CAPS) deur professionele onderwysers opgestel. Die Wolkskool-inhoud word stelselmatig meer en beter namate materiaal vir vakke en grade aangevul word.
Die Wolkskool gaan binne die volgende paar maande (kruisies in rooi) die laerskoolvakke volledig maak terwyl hoërskoolvakke bygewerk gaan word.
Tans word die volgende vakke aangebied:
Vir grade 1 - 3 is daar video's en die gewilde Slimboeke beskikbaar.
Wat kos dit? Expand
Die Wolkskool is gratis tot 30 Junie 2020.
Daarna KAN daar teruggeval word na die volgende pryse per leerder:
Per vak: R 95 per maand
Per graad: R 145 per maand (dit sluit alle beskikbare vakke in)
Vir skole: Vanaf R 200 per jaar
Indien koste weer ingestel word, sal betaling vir individue per maandelikse kaartaftrekking geskied.
Wat gebeur na 30 Junie 2020? Expand
Geen finansiële besonderhede word tans deur die stelsel gevra nie en daar is ook geen verpligting om voort te gaan sou kostes weer ingestel word nie.
Watter tegnologie is nodig? Expand
Gebruik 'n moderne webblaaier (browser) soos Chrome, Edge, Safari of Firefox. Internet Explorer is oud en behoort nie meer gebruik te word nie. Die Wolkskool beveel Chrome aan.
Sorg vir 'n stabiele Internetverbinding met genoeg data.
Jou kind kan Die Wolkskoollesse deur 'n gewone slimfoon doen. Dit is dus nie nodig vir 'n skootrekenaar nie. Jy hoef ook egter geen programme te installeer nie. Die Wolkskool is webgebaseerd.
'n Kleurdrukker is 'n aanbeveling om die werkboeke wat in pdf-formaat is, uit te druk.
Hoeveel data het ek nodig? Expand
Dit hang af hoe vinnig mens wil vorder deur Die Wolkskool.
Dit werk uit op ongeveer 5 MB per minuut op die video’s. Die gemiddelde duur van video’s is ongeveer 20 minute, wat jou op ’n gemiddelde van 100 MB per video uitbring en ongeveer 1 GB vir elke 10 video’s. Sommige lesse het 3 video’s in en jy kan maklik een les in ’n dag doen per vak.
Hoe registreer ek / sluit ek aan? Expand
Volg hierdie eenvoudige stappe*:
Sluit hier aan: https://wolkskool.co.za/sluit-aan
Verskaf jou naam, van, e-posadres en wagwoord.
Voltooi die ouer se besonderhede
Kies jou graad
* Indien jy reeds ingeteken is en nog 'n registrasie wil doen, sorg eers dat jy uitteken uit die bestaande profiel: https://wolkskool.co.za/teken-uit. Jy kan ook deur jou profiel uitteken:
Volg daarna die stappe hierbo.
Hoe sluit meer as een leerder aan by Die Wolkskool? Expand
Elke leerder moet apart aansluit met 'n unieke e-posadres. Kyk na die vrae "Hoe registreer ek / sluit ek aan?" en "Moet elke leerder 'n eie e-posadres hê?".
Voordat 'n leerder aansluit moet die vorige leerders eers uitteken. Druk druk op die volgende skakel om uit te teken: https://wolkskool.co.za/teken-uit
’n Leerder kan ook uitteken op sy/haar profiel:
Moet elke leerder 'n eie e-posadres hê? Expand
Hier is die reëls:
Elke leerder wat registreer, moet 'n unieke e-posadres of e-pos-alias hê.
Jy kan van e-pos-aliasse gebruik maak om hierdie beperking te omseil. Ook as jou kind jonger as 13 is, mag hy/sy volgens wet nie 'n e-posadres hê nie.
Hoe werk 'n e-pos-alias?
Gmail het die voordeel van e-pos-aliasse. As jy nie een het nie, skep vir jou ’n Gmail adres.
As jy dan een het, kan jy aliasse gebruik om jou kinders te registreer en te laat inteken.
Gestel jou e-posadres is [email protected] en jou kind se naam is Kuiken, dan kan jy jou e-posadres so manipuleer dat dit anders lyk, maar steeds geldig is, bv.
E-pos-alias: [email protected]
Alles na die "+" en voor die "@" word deur die stelsels geïgnoreer en sal in jou inboks beland.
Dit gaan dus oor hóé jy die e-posadres intik. Niks word aan Gmail se kant gedoen om dit te laat werk nie.
Hier is 'n skakel na hoe mens dit ook kan regkry by ander e-posverskaffers: https://help.wodify.com/hc/en-us/articles/234441508-How-Do-I-Create-an-Email-Alias-
Hoe verander ek my wagwoord? Expand
Teken uit as jy ingeteken is of druk op hierdie skakel skakel.
Druk op Verander jou wagwoord
Voorsien jou e-posadres waarmee jy gewoonlik inteken
Druk op die "Verander wagwoord" oranje knop
Wag vir die e-pos om te verskyn in jou inboks
Lees die boodskap in die e-pos en druk op Herstel wagwoord
Wag vir die blad om oop te maak wat jou nuwe wagwoord vra .
Bevestig jou wagwoord en druk die "Verander wagwoord" knop.
Teken in in met jou nuwe wagwoord.
As jy probleme ondervind om jou wagwoord te verander, kyk na die antwoord op die vraag hieronder "Waarom kan ek nie my wagwoord verander nie?"
Waarom kan ek nie my wagwoord verander nie? Expand
Daar is soms probleme om 'n wagwoord te verander weens die volgende redes:
Jy kry nie die e-pos nie:
Maak seker jou e-posadres is geldig. Kyk by My Profiel.
Dit neem soms 'n tydjie voordat jy jou e-pos kry (maksimum 5 minute).
Kyk in jou "Junk Mail" of dit nie dalk daar beland het nie.
Die skakel op "Herstel wagwoord" in die e-pos werk nie. Jy kry 'n foutboodskap "Page not found":
Gebruik Chrome as webblaaier of gaan na 'n ander toestel (selfoon of rekenaar) om die skakel te gebruik en jou wagwoord te verander.
As jy steeds nie regkom nie, stuur asseblief 'n e-pos aan [email protected] of voltooi hierdie vorm.
Hoe verander ek my graad? Expand
Druk op die afpyltjie langs jou naam links bo
Kies My Profiel
Druk op "Verander Graad"
Druk op die graad van jou keuse
Druk op Inhoud op die linkerkantste paneel
Waarom sien ek nie my skool / klaskamer nie? Expand
Met die derduisende inskrywings en ’n stelsel wat dit nie kon hanteer nie, moes ons noodgedwonge aanpassings maak. Sekere funksionaliteite het óf in die slag gebly óf is uitgestel vir latere herimplementering.
Die opsie om jou skool / klaskamer te kies is een van die funksionaliteite wat later weer sal verksyn, maar jy het intussen wel toegang tot al die leermateriaal wat vroeër beskikbaar was.
Dit is 'n tydelike maatreël om stabiliteit van die stelsel te verseker en jou skool sal aan die einde van April weer op Die Wolkskool verskyn.
Die familie- of gesinskode is dus ook nie meer van toepassing nie.
Is daar 'n Engelse aanbod van Die Wolkskool? Expand
Hier by die Skoleondersteuningsentrum glo ons sterk aan die waarde van moedertaalonderrig. Daar is internasionaal en plaaslik verskeie aanlyn opsies in Engels beskikbaar. Die Wolkskool fokus daarop om ook gehalte, aanlyn onderrig in Afrikaans aan te bied.
Indien jou skool parallelmedium is en soortgelyke ondersteuning aan jul Engelse leerders wil voorsien, is daar ’n paar goeie opsies beskikbaar:
Die Wolkskool begin binnekort met Engels Eerste Addisionele Taal om aan die behoefte van Afrikaanse leerders te voldoen.
Waarom sien ek nie die video's nie? Expand
As jy Internet Explorer gebruik, dit is ou tegnologie en dit sal nie moderne toepassings kan hanteer nie.
Moderne “browsers” soos Chrome gee nie vir jou die probleem (en sommer baie ander probleme) nie. Hier is die skakel om dit af te laai: https://www.google.com/chrome/
Hoekom werk niks nie en alles is deurmekaar? Expand
Probleem: Dit is heel moontlik 'n tydelike stoorprobleem (cache) op jou webblaaier (browser). Daar is nog stukkies kode van die vorige weergawe op hul wat inmeng met die huidige kode.
Oplossing: As jy op https://wolkskool.co.za/teken-uit gaan staan en jy doen 'n kombinasie van Ctrl+F5 op jou rekenaar se toetsbord, doen dit 'n "hard refresh" en sal die nuutste kode gelaai word. Dit behoort dan die probleem op te los.
Hoekom werk die skakels in die werkboek nie? Expand
Ons het onlangs 'n groot opgradering van die stelsel gedoen en die skakels na die lesse en video's het dus verander. Die werkboeke wat nog die ou skakels inhet, sal binnekort met die nuwe skakels bygewerk word.
Die volgorde van die lesinhoud op Die Wolkskool en die inhoud in die werkboek stem ooreen. Jy kan dus intussen die Wolkskoollesse en video's maklik volg soos wat jy deur die werkboek vorder.
Kan ek 'n rekening koppel aan myne? Expand
Koppeling tussen rekeninge is tans nie moontlik nie. Elke leerder moet apart aansluit.
Hoe kanselleer ek / verwyder ek my profiel? Expand
Teken in op Die Wolkskool
Druk op die afpyltjie langs jou naam
Klik op My Profiel
Druk op die rooi "Verwyder Profiel"
Lees die bevestigingsboodskap
Druk op die oranje "Ja" om te bevestig
Hoe maak ek as ek nog iets wil weet of steeds sukkel? Expand
Gebruik die volgende skakel en voltooi die kontakvorm: https://wolkskool.co.za/kontak of stuur net 'n e-pos aan [email protected].
Probeer om te sê presies waar in die proses jy vashaak. Wat sien jy voor jou? Maak ’n skermskoot indien nodig en stuur dit per e-pos.
Ek het 'n gesinskode ontvang. Hoe koppel ek my kind met sy skool? Expand
Die gesinskode is nie meer van toepassing nie. Alle leermateriaal is nou beskikbaar aan alle leerders.
Wat het geword van die ouerprofiel? Expand
Die ouerprofiel is permanent opgeskort. Die ouer wat met registrasie gespesifiseer is, sal tweeweekliks 'n vorderingsverslag kry.
Hoe sien 'n ouer 'n kind se vordering? Expand
Alle terugvoer oor die vordering van kinders word tweeweekliks per e-pos aan ouers gestuur.
My kind het ingeskryf, wat nou? Expand
Dit is algemeen bekend dat slegs sowat 1-2% van mense hul aanlyn-kursusse voltooi, en dit is by volwassenes! Jou kind sal dus uitermate gedissiplineerd moet wees as alles aan hom/haar oorgelaat word. Moet dus nie hierdie stuk tegnologie as die "silver bullet" sien wat jou kind nou eweskielik met nuwe inspirasie en energie die res van sy/haar skooloopbaan sal laat deurdraf nie. Dit bied bloot meganismes tot jou en jou kind se beskikking om meer beheer te kry oor sy/haar skoolloopbaan. Harde werk en toewyding bly dus kritiek.
Hier is jou kans om as ouer sinvol betrokke te raak
Ouerbetrokkenheid is dus steeds baie belangrik, maar nou raak dit net meer haalbaar! Deurdat die die lesse by die huis toeganklik is, kan jy beskikbaar wees om jou kind by te staan. Daaby kry jy gereelde vorderingsverslae per e-pos.
Die Wolkskool is op die Suid-Afrikaanse kurrikulum vir skole, d.w.s. KABV (CAPS), gebaseer en Die Wolkskool kan maklik belyn word met dit wat in die skool gebeur. Dit is dan maklik vir jou as ouer om te weet waar jou kind min of meer is en moet wees.
Voordele van 'n Wolkskoolles bo 'n klasles
Jou kind het, anders as in die klaskamer, met Die Wolkskool die geleentheid om 'n videoles oor en oor te kyk totdat hy/sy dit verstaan. En dit teen sy/haar eie pas, vanaf enige plek en op sy/haar eie tyd.
En moenie vergeet dat jou kind vooruit kan werk nie - of terug kan gaan as hy/sy nie kan onthou nie! Hy/sy kan dus voorberei vir die volgende dag se les en vir die onderwyser vra indien daar konsepte is wat hy/sy nie verstaan nie. Hier is nou die geleentheid!
Sekere Wolkskoolvakke het ook werkboeke wat jy gratis kan aflaai en uitdruk. Daar is spasie vir oefeninge en dit bevat ook talle verwysings na Wolkskoollesse en handboeke wat algemeen in skole gebruik word. Dit is visueel aantreklik en dit help regtig baie om die kolletjies van alles wat geleer moet word, te verbind.
Die eerste prys: Jou kind se skool gebruik Die Wolkskool
Die kersie op die koek sal natuurlik wees as jou kind se onderwyser of skool Die Wolkskool as hulpmiddel gebruik. Vaardige onderwysers gebruik aanlyn platforms soos Die Wolkskool sodat kinders hulle vakkennis bemeester, en dan gebruik hulle klastyd vir die toepassing van die kennis deur projekte en/of probleemoplossing. Hulle kan dan ook sien watter kinders die werk bemeester het, nuwe uitdagings stel of kennisgapings en verstaansvlakke help vul. Boonop rig hulle die kinders af om as lewenslange leerders te ontwikkel wat aanlyn platforms daarvoor met groot vrug kan inspan.
Die Wolkskool ondersteun dan ook sulke onderwysers deur gereelde seminare, werkswinkels en aanlyn kursusse. Moedig asseblief jou skool aan om Die Wolkskool te begin gebruik. Ons hou gereeld praatjies by oueraande. Kontak ons asseblief by [email protected] indien jy wil hê ons moet met die ouers kom praat.
Kan onderwysers en skole registreer? Expand
Weens kritieke opgraderings is registrasie van skole en onderwysers tydelik opgeskort. Skole wat reeds geregistreer is, sal in hierdie tyd ook nie toegang hê tot hul eie klaskamers nie.
Ons is dankbaar oor die enorme reaksie van skole wat die afgelope week by Die Wolkskool aangesluit het. Die Wolkskool as aanlyn leerplatform is spesifiek ontwikkel is om skole behulpsaam te wees met vervlegte leer. Die onderwyser staan sentraal in die gebruik van inhoud op Die Wolkskool. Die doel van Die Wolkskool is juis om onderwysers se hande te versterk.
Weens die geweldige toename in leerdergetalle het Die Wolkskool se stelsel onder druk gekom. Dit het ons genoodsaak ons om tydelik die volgende stappe te neem om leerders se toegang tot leermateriaal te verseker:
Dit is belangrik dat ons die behoeftes van leerders gedurende hierdie tyd eerste stel, daarom sal slegs leerders nou kan inteken. Leerders sal dus weer sonder enige hindernis kan registreer en/of aanteken om gratis toegang tot videolesse, werkkaarte en werkboeke tot 30 Junie 2020 te kan geniet.
Ouers sal vanaf 21 April ‘n tweeweeklikse verslag oor hul kind(ers) se vordering per e-pos ontvang.
Die Wolkskool is besig om splinternuwe funksionaliteit te skep vir onderwysers. Terwyl hierdie ontwikkelingswerk aan die gang is, sal onderwysers tydelik GEEN toegang tot Die Wolkskool hê nie. Sodra die uitgebreide stelsel teen einde April gereed is, sal onderwysers toegang tot lesinhoud kry, hul eie Wolkskool-klasgroepe kan skep, terugvoer kry oor hul leerders se vordering en verslae vanaf Wolkskool aan ouers kan stuur.
As tussentydse maatreël kan onderwysers ook as leerders registreer. Sodoende het onderwysers ook toegang tot die inhoud waarna leerders moontlik kan verwys as hulle vrae het.
Ons waardeer u begrip en ondersteuning in hierdie verband.
Die Wolkskool blog-artikels